**עיון בשיר כאבי רב / אבן גבירול**

עריכה מקוצרת של המאמר ע"י דבורה לוי

ד"ר מרים וינברגר, אוניברסיטת בר אילן, החוג להכשרת מורים

מטרות

**א. בשיר הלירי כאבי רב המשורר פונה לאל בתחינה**לגאולה מייסורים מתוך הצהרת 'אני מאמין' באל. קבלת האוטוריטה האלוהית הופכת את  
ה'אני השר' ל'עבד השם'. המשורר משתעבד לאל מתוך בחירה, ובכך הוא מקבל את שכרו -  
שחרור מן הייסורים.

**ב. הכרת הז'אנר הלירי של שירת ימי הביניים מבחינה רעיונית.**המצוקה קשורה לא בסבל  
גופני בלבד, אלא גם במועקה נפשית, הנובעת מההכרה הדתית: אני סובל כי נענשתי; נענשתי  
מכיוון שחטאתי. המצוקה כרוכה ברגשות אשמה דתיים.

**ג. ‏1) היוודעות אל הפואטיקה של רשב"ג**, ששירתו נשמעת לתכתיבי הפואטיקה  
בת זמנו, גם כאשר הנושא טעון אמוציות חזקות והשיר עשוי להיות שיר 'מתפרץ'   
. ‏2) חשיפת גרעין השיר, ומעקב אחר  
המבנה יובילו להבנת הרעיון המתפתח בשיר.

**עיון בשיר - כאבי רב**

כאבי רב ומכתי אנושה/וכוחי סר ועצמותי חלושה,

ואין מברח ואין מנוס לנפשי/, ואין מקום תהי לי בו נפישה.

שלשה אספו עלי לכלות/ושאר גופי ורוחי הענושה:

גדל עון ורב מכאוב ופרוד - /ומי יוכל עמד לפני שלשה?

הים אני ואם תנין, אלהי/, וכי ברזל עצמי או נחושה?

אשר כל עת יסבוני תלאות/, כאלו הם מסורים לי ירשה,

ותדרש לעוני רק, כאלו/לך אין על בני אדם דרישה!

ראה נא בעמל עבדך ועניו/וכי נפשו כמו דאה יקושה -

ואהיה לך לעולמים לעבד/ולא אשאל עדי נצח חפישה.

בשיר שתי חטיבות עיקריות - הראשונה: עד למלה "אלוהי" והשנייה: ממלה זו עד לסיום  
השיר. חלוקת השיר לחטיבות חושפת את הצלע התשיעית כצלע המרכזית בשיר: "הים אני ואם  
תנין, אלוהי". מלת הפנייה "אלוהי" בכינוי קניין חבור - ולא 'אלוהים' - מעידה לא רק על  
פנייה לאלוקים, אלא גם על הרגשת קרבה לאל. הפנייה לאל מצויה אפוא במוקד השיר: תשע  
צלעות לפניה - תשע צלעות אחריה. אלוהים הוא נמענו של שיר הייסורים שלפנינו. ואכן,  
שירמן הכתיר את השיר בכותרת: שלושה ייסורים. נבדוק את המאפיינים של חטיבה א' -  
תיאור ייסוריו של המשורר. נוכל למיין את תלונות המשורר על פי טיבם -  
סבל גופני וסבל נפשי. החזרות על המלה "אין" מעידות על תחושת החנק המתעצמת.

למבנה העומק של השיר, החושף תבנית חזרה משולשת לכל אחת מן התופעות של המצוקה, יש  
פירוט משולש:

**טור א: תיאור הסבל -**

.1סבל פיסי - "כאבי רב", "מכתי אנושה", "עצמותי חלושה".  
  
.2סבל נפשי - "אין מנוס", "אין מברח", "אין מקום": אין לי לאן להימלט מסבלי  
אלא אל הקב"ה.

.3חרדת מוות - "שלושה אוספו עלי לכלות": המשורר ממולכד וחנוק מפחד  
הכיליון.

**טור ב: סיבות הסבל -**

.1סבל רוחני - "גדול עוון": תחושת החטא של המאמין היהודי.

.2סבל גופני - "רוב מכאוב": חולי, חולשה, תחושת כיליון, סופניות.

.3סבל חברתי נפשי - פירוד: העדר משפחה וערירות [‏1](http://www.education.gov.il/tochniyot_Limudim/sifrut/asi13008.htm#fn1 #fn1), העדר חברה בשל ניתוק  
מרצון או מאונס והיבדלות חברתית - גורמים ליתר התמסרות לכאב.

תחושת המלכוד מעצמת בחלק ב' של השיר באמצעות דימוי. בבית ‏8, בסוגר, נאמר: "וכי נפשו כמו דאה יקושה" (על פי ויקרא יא, יד). דאה יקושה = ציפור במוקש, בכלוב. כך חש עצמו המשורר כלוא בכלא ייסוריו, כאשר מכל עבר "שלושה אוספו עלי לכלות שאר גופי ורוחי  
הענושה".

**טור ג: התוצאה -**

אין מברח - אין לאן לברוח (בריחה מתוכננת, מאורגנת).

אין מנוס - אין לאן לנוס (מנוסה מבוהלת, חפוזה).

אין מקום - גם במקום שיישאר בו, אין לו מקום, כי ייסוריו יכלוהו ויענוהו.

אין לו מקום - לא בעולם החיצוני ולא בתוך גופו.

נעיין בפניית המשורר לאל, המנוסחת בתבנית של שאלה רטורית:

"הים אני ואם תנין, אלוהי, / וכי ברזל עצמי או נחושה?" זוהי פנייה אירונית.  
השיבוצים [‏3](http://www.education.gov.il/tochniyot_Limudim/sifrut/asi13008.htm#fn3 #fn3)מאיוב אינם מקריים. הרשב"ג, המדמה עצמו לצדיק סובל שלא חטא, מבקש לבוא חשבון עם אלוהיו. מרכיבי המטפורות:

וכי ברזל אני או נחושה  
על פי איוב ו, יב:  
"אם כח אבנים כחי אם  
בשרי נחוש".

הים אני ואם תנין  
על-פי איוב ז, יב:  
"הים אני, אם תנין כי תשים  
עלי משמר?"

**א. ננתח את מטפורת הים בשיר:**

.1סמל למרחבים, לעצמה דינמית.

.2סמל לאין סופיות.

.3סמל לגדולת איתני הטבע - בניגוד לחולשת האדם ולאפסותו.

ב. נדון במשמעות המטפורה 'ברזל עצמי'. ברור וניכר לעין כי השימוש ב'חומר' הברזל,  
מציין קשיחות ועמידות.

‏1. נברר, מדוע בוחר המשורר של ספר איוב, ובעקבותיו רשב"ג, בשתי מטפורות אלו דווקא?  
ניתן את הדעת לכך, שיש ניגוד ביניהן:

ברזל- קשיחות, עמידות, סטטיות- ניגוד למצבו הגופני - "עצמותי חלושה"

ים- אינסוף, מרחב, נצחיות, דינמיות- ניגוד למצבו הנפשי הלחוץ

מגמת השימוש במטפורות - הים והברזל - היא ליצור ניגוד. זוהי אפוא אנלוגיה ניגודית  
למצבו של המשורר. בניגוד לים האינסופי והדינמי רשב"ג חש את כיליונו, חרד מפני מותו  
הקרב וכלוא בכלוב חונק של מצוקות גוף ונפש. בניגוד לברזל הקשיח והעמיד גופו האכול  
מחלת עור ממארת מתפורר ונחלש, וחוסר האונים משתלט על כל הווייתו הגופנית והנפשית.

[‏4](http://www.education.gov.il/tochniyot_Limudim/sifrut/asi13008.htm#fn4 #fn4)  
לפנינו אפוא תיאור של נפש חולה בגוף מיוסר.

‏2. מהו המוצא? פנייה לאל, אולי הוא יושיע במקום שכשלו רופאים, במקום שנטשו ידידים  
והותירו אדם ערירי. חכמתו הפילוסופית, גדולתו השירית ואמונתו הדתית - אלה בלבד  
עומדים לו עדיין ומחזקים אותו בייסוריו.

**בפנייה לאל נחשפות כמה נימות:**

נימה אירונית: "ותדרוש לעווני רק כאלו לך אין על בני אדם דרישה". האגוצנטריות של  
האדם הסובל אינה מאפשרת לו לראות ראייה אובייקטיבית, שקולה, את מצבו ואת המציאות.  
לכאורה, הוא היחיד מבין הצדיקים שמהם נפרע הקדוש ברוך הוא בענישתו החמורה.  
התבוננות לעומק סותרת ראייה זו.

נימת בקשה ותחינה: "ראה נא בעמל עבדך ועניו / וכי נפשו כמו דאה יקושה". מופיעה מלת  
התחינה "נא", והמשורר מגדיר עצמו כ'עבד ה'. מניסוחים אלה מתבהרת עמדה כנועה יותר  
כלפי האל - השפלה עצמית מול גדולת האל מלווה בנימה של תחינה.

נימה של מיקוח: "ואהיה לך לעולמים לעבד / ולא אשאל עדי נצח חפישה". המשורר מבקש  
לכרות ברית, חוזה, עם האל מעמדה של מתמקח - אם תגאלני מייסורי, אהיה עבדך לעולמים;  
במחיר שחרורי מכלא המצוקה אשעבד לך את גופי ואת רוחי "ולא אשאל עדי נצח חפישה".  
עבדות זו תהיה עבדות עולמים - גופי, כל עוד רוחי בקרבי, ונפשי - שלך לעולמי עד.  
בהשתעבדות מרצון לאל רשב"ג מביע גם תקווה למרוק מייסורים ולשחרור מכלאה של "הדאה  
היקושה". [‏5](http://www.education.gov.il/tochniyot_Limudim/sifrut/asi13008.htm" \l "fn5 #fn5)

לסיכום: השיר מתחלק לשניים. מוקדו הוא הנמען האלוהי. בחלק א' - תינוי הסבל ובחלק ב'  
- בקשת הישועה.

רשימת פסוקים מקראיים המשובצים בשיר כאבי רב (על פי י' דוד):

.1"כאבי רב ומכתי אנושה" על פי ירמיהו ט"ו 18.

.2"וכוחי סר" על פי שופטים ט"ז ‏17 ("וסר כוחי").

.3"מברח" - "מפלט" על פי יחזקאל י"ז 21.

.4"הענושה" על פי עמוס ב' 8.

"הים אני ואם תנין", איוב ז' 12.

.5"אם בשרי נחוש", איוב ו' 12.

.6"יסובוני תלאות" על פי איכה ג' 5.

.7"ותדרוש לעווני רק" על פי איוב י' 6.

.8"דאה יקושה", משלי ו ‏5, ויקרא י"א 14.

לסיכום

התברר, שרשב"ג מאפיין בהגותו הפיוטית את טיפוס הפייטן הימיביניימי, שגם בשירתו האישית הוא מנהל דיאלוג עם אלוהיו. בשיר הכאב - הוא מבקש שחרור, מרפא וגאולה אישית. בורא העולם הוא היחידי שאליו ניתן לפנות בבקשה לשינוי מצבו הסופני.

ביבליוגרפיה  
שירמן, חיים, השירה העברית בספרד ובפרובנס, מוסד ביאליק, ירושלים,  
דביר ת"א 1959.

אבן גבירול שלמה, שירים ערוכים ומבוארים בידי ח' שירמן, שוקן, תשל"ד.

רצהבי, יהודה, ילקוט שירים לאבן גבירול וליהודה הלוי, עם עובד, ת"א,  
1985.

מירסקי, אהרון, "ראשית הפיוט", עיונים, הסוכנות היהודית, ירושלים, תשכ"ה.

זידמן, י"ד, כתר מלכות, ספריית מקורות, הוצאת מוסד הרב קוק, תש"י.

יונה, דוד, שלמה אבן גבירול - ניתוח והערכה, משלב, תל-אביב, תשל"ז.

ברגמן, ד' (עורכת), הוראת שירי הקודש, מדריך למורה, משרד החינוך, תש"מ.

ד"ר בן שמאי, מאיר הלל, החטא והסליחה, 'אמונה ויהדות', גליון המאה של  
מחניים, בטאון צה"ל, תשכ"ו.

מ"ב לרנר, יעודו של האדם, 'אמונה ויהדות', גליון המאה של מחניים, בטאון  
צה"ל, תשכ"ו.

הערות שוליים

.1בשירו ניחר בקוראי גרוני, יש פירוט מלא של הוויית הסבל של רשב"ג. כדאי  
להביאו לכיתה כטקסט מרחיב, ולהתעכב על השורות: "היה לבבי סחרחר מרוב  
כאבי ואוני"/"נקבר בלי אם ולא אב צעיר ויחיד ועני"/"נפרד בלי אח, ואין לי  
רע לבד רעיוני".

.2ניתן לאייר מעגלים על הלוח, או להשתמש בשקף בעל רבדים. התלמידים  
עשויים לאתר את השורות המביעות חסימה, להציען, ואז להניח רובד שקף  
תואם.

.3רשימה מלאה של המקורות לשיבוצים ראו בנספח לעיון בשיר זה.

.4אמנם הפרדנו בין גוף לנפש, אך כידוע, חכמי ימי הביניים נטו לאמץ את  
הקונספציה של הפילוסופים ביוון בדבר אחדותם של גוף ונפש (נפש בריאה  
בגוף בריא) והיו בעלי גישה הוליסטית למהות האנושית.

.5נוכל להשוות לשורותיו של ריה"ל - "עבדי זמן עבדי עבדים המה, עבד ה' הוא  
לבד חופשי". לפי ריה"ל עבדות לקב"ה, לתורתו ולמצוותיו, משחררת את האדם  
מחיפושי דרך ומאכזבות מתורות אנוש מתחלפות וזמניות. בדרך ההשוואה ניטיב  
להבליט את רעיונותיהם של שני המשוררים ולהדגיש את רעיון המירוק ואת  
השחרור האמיתי של הנפש בדברי רשב"ג.

|  |
| --- |
|  |

|  |
| --- |
|  |